Document ID: 32007D0255

ODLOČBA KOMISIJE
z dne 20. decembra 2006
o načrtovani državni pomoči Nemčije C 5/2006 (prej N 230/2005) za ladjedelnico Rolandwerft
(notificirano pod dokumentarno številko C(2006) 5854)
(Besedilo v nemškem jeziku je edino verodostojno)
(Besedilo velja za EGP)
(2007/255/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti in zlasti prvega pododstavka člena 88(2) Pogodbe,
ob upoštevanju Sporazuma o Evropskem gospodarskem prostoru in zlasti člena 62(1)(a) Sporazuma,
po pozivu zainteresiranim strankam, naj predložijo svoje pripombe v skladu z navedenimi členi, in ob upoštevanju teh pripomb,
ob upoštevanju naslednjega:
I. POSTOPEK
(1)
V skladu s členom 88(3) Pogodbe ES in Okvirom za državno pomoč ladjedelništvu (1) (v nadaljnjem besedilu „Okvir“) je Nemčija z dopisom z dne 19. oktobra 2005, evidentiranim istega dne, Komisijo obvestila o svojem namenu, da bo podjetju Detlef Hegemann Rolandwerft GmbH & Co. KG (v nadaljnjem besedilu „ladjedelnica Rolandwerft“) dodelila regionalno pomoč. Komisija je z dopisom z dne 16. novembra 2005 zahtevala dodatne informacije, ki jih je Nemčija posredovala z dopisom z dne 23. decembra 2005, evidentiranim istega dne. Z dopisom z dne 18. januarja 2006, evidentiranim istega dne, je Nemčija spremenila priglašeno pomoč.
(2)
Komisija je z dopisom z dne 22. februarja 2006 sporočila Nemčiji, da bo glede pomoči sprožila postopek v skladu s členom 88(2) Pogodbe ES. Odločitev Komisije, da sproži postopek, je bila objavljena v Uradnem listu Evropske unije. Komisija je Nemčijo in druge zainteresirane stranke pozvala, naj predložijo svoje pripombe. Združenje za ladjedelništvo in pomorsko tehnologijo (Der Verband für Schiffbau und Meerestechnik) je z dopisom z dne 28. junija 2006, evidentiranim istega dne, posredovalo svoje pripombe. Upravičenka je svoje pripombe posredovala z dopisom z dne 30. junija 2006, evidentiranim 7. julija 2006.
(3)
Pripombe so bile Nemčiji posredovane z dopisom z dne 17. julija 2006. Nemčija je Komisiji odgovorila z dopisom z dne 11. avgusta 2006, evidentiranim istega dne.
(4)
Nemčija je na sprožitev formalnega postopka preiskave odgovorila z dopisom z dne 6. aprila 2006, evidentiranim istega dne. Sledile se priloge, predložene z dopisom z dne 11. aprila 2006, evidentiranim 12. aprila 2006. Komisija je 17. avgusta 2006 zahtevala dodatne informacije, ki jih je Nemčija posredovala z dopisom z dne 14. septembra 2006, evidentiranim 15. septembra 2006. Nemčija je z dopisom z dne 20. novembra 2006, evidentiranim istega dne, Komisiji posredovala dodatne informacije. 22. novembra 2006 so se sestali predstavniki Nemčije in ladjedelnice. Po srečanju je Nemčija z dopisom z dne 24. novembra 2006, evidentiranim istega dne, Komisiji posredovala dodatne informacije.
II. OPIS
1. Zadevno podjetje
(5)
Upravičenka do pomoči je ladjedelnica Rolandwerft. Nahaja se v spodnjesaškem kraju Berne v Nemčiji, in sicer v okrožju Wesermarsch, ki je v skladu s členom 87(3)(c) Pogodbe ES upravičeno do pomoči. Ladjedelnica se nahaja ob reki Weser, ki se izliva v Severno morje. Pripada skupini Hegemann in je veliko podjetje, ki po priporočilu Komisije o opredelitvi mikro, malih in srednjih podjetij (2) ne šteje za malo ali srednje podjetje.
(6)
Ladjedelnica gradi morske ladje. Njena glavna dejavnost je gradnja ladij feeder, ki po velikosti spadajo v najnižji razred kontejnerskih ladij. Poleg tega ladjedelnica gradi tudi posebne ladje, kot so ladje „RoRo/LoLo“ in ladje za prevoz avtomobilov. Leta 1999 se je ladjedelnica Rolandwerft odzvala na spremembe povpraševanja na trgu in začela graditi večje ladje z dolžino do […] (3) metrov, težo do […] ton in nosilnostjo do 850 TEU. Za gradnjo teh večjih ladij je bilo treba izvesti naložbeni program za prilagoditev ladjedelnice, ki je med drugim vključeval tudi razširitev ladijskega dvigala. Načrtovano je bilo tudi podaljšanje pomola za opremljanje ladij, ki pa ga je bilo treba iz gospodarskih razlogov preložiti. Med poslovna področja ladjedelnice Rolandwerft spada tudi popravilo ladij. Popravila se izvajajo tako na kopnem kot tudi v vodi.
(7)
Najprej se v hali 3 izdelajo manjši, na zunanji operativni površini pa večji sestavni elementi za ladjo. Predhodno narejeni deli ladje se preko zunanje operativne površine prestavijo v halo za izdelovanje ladij 1, kjer se iz njih sestavijo nove ladje. Dokončane nove ladje se prestavijo na ladijsko dvigalo, od koder se spustijo v vodo. Opremljanje ladje poteka na pomolu za opremljanje ladij, ki je primeren za ladje, dolge do 140 metrov. Sestavne dele za opremljanje ladij dvigujeta 50-tonsko dvigalo na pomolu in 8-tonsko tovorno dvigalo, ki se premikata po tirnici dvigala na pomolu.
(8)
Od začetka devetdesetih let ladjedelnica Rolandwerft vgrajuje opremo na dveh ladjah hkrati (razen v obdobjih manjšega povpraševanja). Na prvotnem pomolu sta bili lahko obe (takrat še krajši) ladji zasidrani neposredno ob pomolu. Ko je ladjedelnica Rolandwerft leta 1999 začela z gradnjo večjih ladij, je pomol postal prekratek. Iz finančnih razlogov ladjedelnica Rolandwerft pomola ni takoj podaljšala, ampak je za drugo ladjo našla prehodno rešitev in jo zasidrala vzporedno z ladjo, zasidrano neposredno ob pomolu (v nadaljnjem besedilu „vzporedni privez“). Za vsako ladjo, ki se je opremljala na vzporednem privezu, je morala ladjedelnica Rolandwerft približno […] krat za […] najeti dodatni tovornjak z dvigalom in […] krat za […] manjše plavajoče dvigalo.
(9)
Vendar se je izkazalo, da sta opremljanje in popravilo ladij na vzporednem privezu zamudna, draga in negospodarna. Poleg tega je bila možnost nesreč večja.
2. Naložbeni projekti
(10)
Cilj pomoči je spodbujanje naložb v pet različnih delov ladjedelnice, in sicer v hali 1 in 3, obrat na pomolu 1, varilne avtomate in izgradnjo dodatnega pomola. Večina naložb je že izvedenih. Zahtevek za pomoč je bil poslan pred začetkom naložbe.
(11)
Po podatkih, ki jih je predložila Nemčija, bodo naložbe v ladjedelnici Rolandwerft ustvarile 35 delovnih mest. Ladjedelnica Rolandwerft je prej del proizvodnih del oddajala jeklarskemu podjetju v […], ki je zanjo izdelovalo sestavne elemente za ladijske premce. Naložbe bodo ladjedelnici Rolandwerft omogočile, da bo izdelavo sestavnih elementov za ladijske premce ponovno vključila v lastni proizvodni proces.
(12)
Z naložbami v halo 1 naj bi se ta podaljšala za 55 metrov. Kakor je bilo sporočeno Komisiji, se mora trenutno večina del pri izdelavi ladje izvajati na prostem. Po izvedbi naložbenega projekta bi se lahko skoraj vsa dela izvajala v hali.
(13)
V hali 3 so obrati za izdelavo sestavnih elementov. Vrata hale so bila prvotno široka le 17,4 metra, medtem ko je širina ladij, ki jih ladjedelnica Rolandwerft običajno izdeluje, 22,2 metra. Zato sestavnih elementov ni bilo mogoče izdelati v položaju, potrebnem za montažo, ampak prečno, da so jih potem lahko odpeljali skozi vrata. Zato je bilo treba pozneje te elemente s tovornjakom z dvigalom obrniti za 90o, da so se lahko montirali na sosednje elemente. To je bilo zamudno in drago. Zaradi ozkih vrat hale je bila omejena tudi globina sestavnih elementov, zato je morala ladjedelnica Rolandwerft izdelati več delov, kot je bilo dejansko potrebno. Temu se je lahko izognila le tako, da je razširila vrata hale. Ta del projekta je bil izveden leta 2004.
(14)
Drugi del naložbenega projekta, ki je bil izveden leta 2004, je bilo podaljšanje hale v severozahodni smeri. V tem delu hale se manjši sestavni elementi varijo skupaj v večje. S podaljšanjem hale se zdaj lahko varilna dela izvajajo samo v hali, tj. neodvisno od vremenskih razmer. Tirnice za dvigala so bile podaljšane v novi del hale za izdelavo sestavnih elementov.
(15)
Posamezni sestavni elementi se izdelajo na podlogah ladijske kobilice, na katerih se tudi prevažajo. Po trditvah Nemčije stari sistem z uporabo podloge ladijske kobilice ne ustreza več potrebam ladjedelnice Rolandwerft, saj ta od naložb leta 1999 gradi večje ladje. Poleg tega morajo biti sestavni elementi, preden se zvarijo skupaj, točno naravnani. Pred naložbo so to opravljali s pomočjo tovornjaka z dvigalom, kar pa je bilo zamudno in drago. Zato je ladjedelnica leta 2004 kupila sodobne hidravlične podloge ladijske kobilice in s tem zelo poenostavila naravnavanje delov.
(16)
Naslednji naložbeni projekt, ki se ga je ladjedelnica lotila avgusta 2005, zadeva podaljšanje hale 3 v jugovzhodni smeri, njegov cilj pa je tudi to, da del ne bi bilo treba več opravljati na prostem.
(17)
Naložbeni projekt zajema tudi podaljšanje tirnice dvigala na prvotnem pomolu za 96 metrov. Ta pomol je dolg 200 metrov. Pred podaljšanjem je bilo mogoče z dvigalom opremljati le pol ladij. Za drugo polovico je morala ladjedelnica Rolandwerft uporabiti […] tovornjakov z dvigalom. Tirnica dvigala je zdaj tako podaljšana, da se lahko ladje po celi dolžini opremljajo z dvigala. Tudi ta naložba je bila izvedena leta 2004.
(18)
Naslednja naložba, izvedena leta 2004, je bil nakup sodobnih varilnih avtomatov, s katerimi se lahko varilna dela opravijo samodejno in hitreje.
(19)
Naložbeni program za leti 2005 in 2006 zajema gradnjo dodatnega pomola za opremljanje ladij; z njo naj bi se prvotni pomol podaljšal za približno 180 metrov. Za izgradnjo pomola za opremljanje ladij so med drugim potrebni naslednji ukrepi: izkop tal na robu rečne struge, zasutje zemljišča na kopnem ter povezava s cestnim omrežjem in mrežo poti. Poleg tega je treba podaljšati tirnico dvigala za nadaljnjih 150 metrov, kupiti in namestiti dodatno 35-tonsko dvigalo ter zagotoviti komunikacijske povezave. S tem povezana dela so se začela avgusta 2005.
(20)
Odločitev za gradnjo večjih ladij od leta 1999 je bila povod za te naložbene projekte. Ladjedelnica je že takrat izvedla naložbe v dodatno opremo ladijskega dvigala, da bi ustrezno prilagodila svoje obrate. Po navedbah upravičenke so bile naložbe v pomol preložene predvsem iz dveh razlogov. Prvič, razpoložljiva finančna sredstva so bila bolj nujno potrebna za ladjedelnico Peene-Werft, ki je prav tako del skupine Hegemann in v kateri je takrat potekalo obsežno prestrukturiranje. Zaradi upada trga, ki je trajal nekaj let, ni bilo dodatnih sredstev za zaključitev naložbenih ukrepov v ladjedelnici Rolandwerft. Drugič, te naložbe so se zato najlažje prestavile, ker sta bila opremljanje in popravilo vzporedno zasidranih ladij tehnično povsem mogoča (čeprav z gospodarskega vidika manj ugodna).
(21)
Prednost naložbenega projekta je tudi to, da bo novi pomol v prihodnosti ladjedelnici omogočal sodelovanje na razpisih za gradnjo in popravilo mornariških ladij. Zaradi tveganj, povezanih z delom na dveh vzporedno zasidranih ladjah istočasno, ladjedelnica Rolandwerft doslej ni mogla izvajati del, povezanih z gradnjo in popravilom ladij nemške mornarice. Zaradi tveganj nemška mornarica ni hotela oddajati naročil ladjedelnici Rolandwerft, čeprav spada med ladjedelnice, ki bi se načeloma lahko prijavile na te razpise.
(22)
Skupni stroški za projekt znašajo 13 milijonov EUR. Ti stroški se lahko razdelijo, kot je razvidno iz preglednice:
(EUR)
1
Podaljšanje hale 1
[…]
Hala 3
2
Podaljšanje v severozahodni smeri, podaljšanje tirnice dvigala, razširitev vrat hale
[…]
3
Posodobitev podlog ladijske kobilice v hali 3
[…]
4
Podaljšanje hale 3 v jugovzhodni smeri
[…]
5
Podaljšanje tirnice dvigala na pomolu
[…]
6
Nakup varilnih avtomatov
[…]
Gradnja dodatnega pomola in nakup novega dvigala
7
Gradnja dodatnega obrata na pomolu
[…]
8
Nakup novega dvigala
[…]
Skupaj
13 000 000
3. Načrtovana pomoč
(23)
Nemčija namerava ladjedelnici Rolandwerft dodeliti državno pomoč v višini 1,56 milijona EUR. Upravičeni stroški so enaki skupnim stroškom za projekt, ki znašajo 13 milijonov EUR; temu ustrezno je intenzivnost pomoči 12 %. Pomoč se dodeli na podlagi odobrene sheme regionalnih pomoči (4). Zahtevek za pomoč je bil poslan pred začetkom naložbenega projekta.
(24)
Pomoč bo dodelila dežela Spodnja Saška preko banke NBank Hannover.
III. RAZLOGI ZA SPROŽITEV FORMALNEGA POSTOPKA PREISKAVE
(25)
Komisija je sprožila formalni postopek preiskave, ker je imela pomisleke glede združljivosti pomoči z Okvirom. Komisija je imela pomisleke glede tega, ali lahko naložbe v novi pomol za opremljanje ladij pomenijo naložbe v obstoječe obrate.
(26)
Poleg tega je Komisija imela pomisleke, ali lahko naložbe ladjedelnice Rolandwerft povzročijo povečanje proizvodnih zmogljivosti ladjedelnice, ki bi bilo združljivo z Okvirom in skupnim trgom.
IV. PRIPOMBE ZAINTERESIRANIH STRANK
(27)
Komisija je prejela pripombe upravičenke, ladjedelnice Rolandwerft, ter Združenja za ladjedelništvo in pomorsko tehnologijo.
1. Pripombe upravičenke, ladjedelnice Rolandwerft
(28)
Po navedbah upravičenke se z naložbenim projektom zmogljivost ladjedelnice ne bo povečala. Upravičenka poudarja, da se z vsakim povečanjem produktivnosti poveča tudi zmogljivost zadevnih obstoječih obratov. To pa nujno ne pomeni, da se poveča tudi skupna zmogljivost ladjedelnice. V primeru ladjedelnice Rolandwerft se bo z naložbami povečala produktivnost, ne pa tudi skupna zmogljivost ladjedelnice. Namesto tega se bo povečanje produktivnosti odražalo v povečanju proizvodne dejavnosti znotraj ladjedelnice, ki se je prej izvajala zunaj. Obseg proizvodnje, izmerjen v CGT (bruto registrskih tonah), se zato ne bo povečal.
(29)
Upravičenka je predložila pregled ladij, ki jih je zgradila v zadnjih letih, in knjigo naročil. Leta 2004 je ladjedelnica Rolandwerft zgradila […] ladij, kar je približno […] CGT. Za leto 2006 načrtuje izgradnjo […] ladij z zmogljivostjo […] CTG. Predvideni letni obseg proizvodnje za leti 2007 in 2008 znaša […] CGT.
(30)
Upravičenka pojasnjuje, da je ladjedelnica v preteklosti včasih kupovala sestavne elemente ali celotne ladijske trupe od drugih podjetij. Obseg proizvodnje ladjedelnice Rolandwerft se z dokupom ladijskih trupov in sestavnih elementov od dobaviteljev ne more povečati, ker opremljanje ladij zahteva določen čas, obstoječi obrati pa ne omogočajo učinkovitega opremljanja večjega števila ladij. Zato je na primer v obstoječih halah za izdelovanje ladij mogoče izdelovati le eno ladjo hkrati. Za izdelavo vsake ladje v hali 1 je potrebnih […] tednov.
(31)
Upravičenka je predložila informacije o poteku gradnje ladij v ladjedelnici. Po njenih navedbah ladjedelnica že zdaj obratuje s polno zmogljivostjo in nobene možnosti ni, da bi po izvedbi naložbenega projekta izdelovala več ladij. Skupna zmogljivost ladjedelniških obratov je omejena na približno […] do […] CGT, kar bi bilo lahko doseženo že pred naložbenim projektom, in sicer z oddajo naročil za posamezna dela drugim podjetjem.
(32)
Upravičenka pojasnjuje, da bi ladjedelnica s pomočjo naložbenega projekta lahko sodelovala na razpisih za gradnjo, popravilo in predelavo mornariških ladij. Doslej ladjedelnica ni imela te možnosti, saj so se morala dela izvajati na vzporednih privezih. Obseg proizvodnje v CGT bi zato v primerjavi s sedanjo stopnjo upadel, saj mornariške ladje ne štejejo za trgovske ladje. Upravičenka svoje pripombe zaključuje s tem, da, čeprav se Komisija ne strinja z Nemčijo glede tega, da Okvir ne prepoveduje naložbene pomoči za projekte, povezane s povečanjem proizvodnje, to ni pomembno za ugotavljanje združljivosti pomoči ladjedelnici Rolandwerft s skupnim trgom, saj tu ne gre za povečanje zmogljivosti.
(33)
Upravičenka tudi pojasnjuje, da naložbe zadevajo izključno obstoječe obrate. Zlasti pri naložbah v podaljšanje pomola z namenom, da se za obe ladji omogoči vgradnja opreme neposredno iz obrata na pomolu, ne gre za postavitev novega obrata. Ladjedelnica ima že zdaj dva vzporedna priveza za opremljanje ladij. Upravičenka poudarja, da vzporedni privez pomeni večje tveganje in da mornarica prav zato ne oddaja naročil ladjedelnici Rolandwerft. Načrtovana naložba pomeni predelavo obstoječega pomola z namenom povečanja njegove produktivnosti. Upravičenka je predložila informacije o tem, koliko tednov letno se je vzporedni privez uporabljal in kako bi se uporabljal v prihodnosti.
(34)
Upravičenka tudi pojasnjuje, da se bo s podaljšanjem tirnice dvigala in namestitvijo dvigala skupaj s podaljšanjem pomola opustila uporaba neučinkovitih in dragih tovornjakov z dvigalom in plavajočih dvigal, ki se zdaj uporabljajo pri opremljanju ladij na vzporednem privezu. Z opremljanjem druge ladje neposredno s pomola, katerega bi naložbeni projekt omogočil, bi se povečala stroškovna učinkovitost in produktivnost.
2. Pripombe nemškega Združenja za ladjedelništvo in pomorsko tehnologijo
(35)
Nemško Združenje za ladjedelništvo in pomorsko tehnologijo (Verband für Schiffbau und Meerestechnik; v nadaljnjem besedilu „Združenje“) meni, da Okvir ne more biti podlaga za pomisleke Komisije glede morebitnega povečanja zmogljivosti. Pomisleki tudi niso utemeljeni s trenutnim položajem na trgu, zlasti pa načrtovana pomoč ne povzroča izkrivljanja konkurence.
(36)
Združenje meni, da se je usmeritev politike Skupnosti na področju državnih pomoči za ladjedelništvo v zadnjih letih spremenila. Okvir ne navaja določb, ki bi prepovedovale dodelitev pomoči za naložbe za povečanje zmogljivosti. Združenje meni, da takšne določbe niso več smotrne. Združenje tudi poudarja, da so se sektorske ureditve v Okviru včasih čim bolj opuščale. Vprašanje zmogljivosti pa je omenjeno zgolj v povezavi s pomočjo za zaprtje. Druge vrste pomoči, kot je pomoč za prestrukturiranje, spadajo med splošne predpise za državne pomoči.
(37)
Združenje tudi navaja, da je ozka razlaga predpisov v nasprotju s pobudo „LeaderSHIP 2015“, ki je del izvajanja Lizbonske strategije. Konkurenčnost in produktivnost evropskega gospodarstva je treba povečati z naložbami v raziskave, razvoj in inovacije, zato so nujne tudi naložbe v sodobne proizvodne obrate. Če državne pomoči za naložbe ne bi bile povezane s povečanjem zmogljivosti, bi bilo to v nasprotju s ciljem pobude „LeaderSHIP 2015“, zlasti s ciljem, da se zagotovi in utrdi položaj določenih tržnih segmentov. Eden teh tržnih segmentov je trg za majhne in srednje kontejnerske ladje, na katerem ima Evropa v primerjavi s Korejo in Kitajsko še vedno zelo dober tržni položaj.
(38)
Združenje meni, da načrtovane naložbe ne izkrivljajo konkurence. Trenutno ni presežne zmogljivosti, saj je svetovni ladjedelniški trg v razcvetu. Povpraševanje je še vedno ugodno, čeprav je v letih 2008 in 2009 pričakovati rahel upad. Z nenehno rastočo svetovno trgovino raste tudi pomorski promet. To še zlasti velja za prevoz industrijskega blaga s kontejnerskimi ladjami. Povpraševanje po večjih ladjah nosilnosti 5 000 do 8 000 TEU, ki ne morejo pripluti v manjša pristanišča, raste. To pomeni večje povpraševanje po manjših ladjah feeder za nadaljnji razvoz kontejnerjev. Ladjedelnica Rolandwerft lahko izdeluje ladje nosilnosti do 900 TEU.
(39)
Po navedbah Združenja so ladje feeder pomemben segment poslovnega področja nemških ladjedelnic. Vendar pa so glavne konkurentke kitajske ladjedelnice, ki so z 42,5 % vseh svetovnih pogodb daleč vodilne na trgu. Nemčija je s 26,8 % pogodb na drugem mestu.
(40)
V segmentu ladij nosilnosti do 900 TEU je po navedbah Združenja zelo malo evropskih konkurentk, ki pa imajo sedeže predvsem v Nemčiji in na Nizozemskem. Združenje meni, da ima ta segment velik potencial rasti. Ker kitajske ladjedelnice nudijo ladje po nižjih cenah, lahko nemške in evropske ladjedelnice svoj položaj obdržijo le, če zagotovijo večjo kakovost in nenehno povečujejo svojo produktivnost.
(41)
Združenje tudi poudarja, da bosta Kitajska in Vietnam še naprej povečevala svoje ladjedelniške zmogljivosti in tržne deleže. To pomeni, da se konkurenca v ladjedelništvu ne odvija toliko v Evropi kot na svetovni ravni.
V. PRIPOMBE NEMČIJE
(42)
V svojih pripombah glede sprožitve formalnega postopka preiskave Nemčija navaja, da točka 26 Okvira ne vsebuje določb v zvezi z zmogljivostjo. Točka 26 zlasti ne določa, da je pomoč za naložbe za projekte, pri katerih se s povečanjem produktivnosti poveča zmogljivost, nedopustna. Nemčija tudi poudarja, da je povečanje produktivnosti ladjedelniške industrije eden glavnih ciljev politike Skupnosti v tem gospodarskem sektorju. Cilj pobude „LeaderSHIP 2015“ je izboljšanje konkurenčnosti evropskih ladjedelnic in odpravljanje pomanjkljivosti, do katerih prihaja v evropski ladjedelniški industriji zaradi subvencioniranja ladjedelništva v Aziji. Nemčija meni, da se ta cilj lahko doseže le z večjo produktivnostjo.
(43)
Nemčija tudi meni, da iz točke 3 Okvira ni mogoče sklepati, da je treba pri ugotavljanju združljivosti s skupnim trgom upoštevati učinke naložbenega projekta na zmogljivost. Prav tako Nemčija meni, da ladjedelniškega sektorja danes ne določajo več značilnosti iz točke 3 Okvira, ampak predvsem visoka raven naročil, visoke cene in premajhna zmogljivost.
(44)
Nemčija poudarja, da je tržni delež evropske ladjedelniške industrije v zadnjih desetletjih upadel ter da so Japonska, Koreja in Kitajska svoje deleže povečale s pomočjo državnih subvencij. To subvencioniranje je navedeno v točki 3(c) Okvira kot eden od dejavnikov, ki jih je treba upoštevati. Evropske ladjedelnice si morajo zato zelo prizadevati za večjo produktivnost.
(45)
Po navedbah Nemčije vsako povečanje produktivnosti samodejno poveča produktivnost obrata. Povečanje produktivnosti v smislu Okvira zato ne more pomeniti, da se proizvede enaka količina z manjšimi vložki, tj. z manjšo porabo. Nemčija tudi poudarja, da je namen regionalnih pomoči regionalni razvoj in ustvarjanje delovnih mest. Posledica povečanja produktivnosti v tem smislu zato ne sme biti zmanjšanje števila delovnih mest.
(46)
Glede na položaj na trgu Nemčija navaja, da tovorni promet narašča in da je v segmentu kontejnerskih ladij opaziti nagibanje k večjim ladjam. Že zdaj obstajajo ladje z nosilnostjo 5 000 TEU, najnovejše napovedi pa omenjajo tudi ladje z nosilnostjo 8 000 TEU. Ker bi tako velike ladje lahko priplule le v redka pristanišča, bodo še vedno potrebne manjše ladje za nadaljnji razvoz tovora. Zato veliko povpraševanje po ladjah feeder z nosilnostjo 850 TEU, kakršne izdeluje ladjedelnica Rolandwerft, ne bo upadlo.
(47)
Nemčija tudi natančno pojasnjuje naložbeni projekt in prilaga slike za ponazoritev ukrepov in položaja ladjedelnice.
(48)
Podaljšanje hale 1 bo ladjedelnici omogočilo gradnjo celotne ladje v hali za izdelovanje ladij, kar trenutno ni mogoče. S pokritjem obstoječih operativnih površin bo delo produktivnejše in učinkovitejše.
(49)
Nemčija tudi pojasnjuje, da na pomolu 1 zasidrana ladja trenutno zavzema le dve tretjini pomola. Južni del pomola, ki se ne uporablja, bo podaljšan. To ne pomeni gradnje „novega obrata“ v smislu Okvira. Ko bo pomol podaljšan, bo opremljen z dvigalom, to pa bo nadomestilo tovornjak z dvigalom, ki se trenutno uporablja.
(50)
Nemčija poudarja, da se je vzporedni privez od leta 2003 do 2005 uporabljal […] letno (vključno z dostavami). Nemčija še enkrat poudarja, da bo vzporedni privez prenesen na novi pomol. Novi pomol se bo čez leto uporabljal približno toliko kot vzporedni privez v zadnjih letih. Nemčija tudi pojasnjuje, da opremljanje ladje na drugem privezu pomeni veliko tveganje, saj mora za to potrebno plavajoče dvigalo stati sredi reke Weser. V prihodnosti se ladje ne bodo več opremljale na drugem privezu pomola 1.
(51)
Po navedbah Nemčije podaljšanje pomola za opremljanje ladij, ki bi omogočalo opremljanje dveh ladij hkrati s pomola, ne pomeni gradnje novega obrata. Gre zgolj za neznatno podaljšanje obstoječega pomola. Tudi brez naložbenega projekta je pomol že daljši od ladje feeder, tako da bi se v ladjedelnici v vsakem primeru lahko opremljali dve krajši ladji hkrati.
(52)
Nemčija trdi, da ladjedelnica Rolandwerft že zdaj razpolaga z dvema privezoma za opremljanje ladij, čeprav je eden od njiju tako rekoč v drugi „vrsti“. Ker druga ladja ni v dosegu dvigala, ki je na pomolu, je treba uporabiti tovornjake z dvigalom oziroma plavajoča dvigala. Po podaljšanju pomola bo delo veliko učinkovitejše, saj se bodo ladje lahko opremljale neposredno s pomola. Nemčija tudi poudarja, da nemška mornarica ni hotela oddajati naročil ladjedelnici Rolandwerft, ker ta ladje opremlja v drugi vrsti.
(53)
Nemčija trdi, da prestavitev drugega priveza na podaljšani obstoječi pomol ni gradnja novega obrata, ampak ukrep za povečanje produktivnosti obeh privezov, ki tako ne bosta več vzporedna, ampak zaporedna. Novo dvigalo, ki bo nameščeno na novem pomolu, bo nadomestilo tovornjake z dvigalom in plavajoča dvigala, ki se trenutno uporabljajo. Delo bo z uporabo novega dvigala produktivnejše.
(54)
Nemčija poudarja, da je ukrep nujen, ker je opremljanje ladij v drugi vrsti zamudno in neučinkovito. Poleg tega bo projekt ladjedelnici Rolandwerft omogočil sodelovanje na razpisih za popravilo in predelavo ladij nemške mornarice.
(55)
Nemčija tudi pojasnjuje, da je ladjedelnica Rolandwerft prvotno gradila manjše ladje feeder, od katerih sta bili lahko dve hkrati zasidrani ob pomolu. Povpraševanje na trgu pa se je vse bolj osredotočalo na širše in daljše ladje feeder, od katerih dve hkrati nista več mogli biti zaporedno zasidrani ob pomolu. Ladjedelnica je zato pri opremljanju in popravilu ladij začela sidrati drugo ladjo vzporedno s tisto, zasidrano neposredno ob pomolu. Podaljšanje pomola je zato zgolj prilagoditev obrata na opremljanje večjih ladij.
(56)
Nemčija pojasnjuje, da je ladjedelnica Rolandwerft v preteklosti občasno sodelovala z ladjedelnico Peene-Werft in v svoje ladje vgrajevala ladijske trupe, ki jih je predhodno izdelala ta ladjedelnica. V zadnjem času pa je ladjedelnica Rolandwerft gradila samo ladje, ki jih je v celoti izdelala sama. Nemčija pojasnjuje, da se dejavnosti popravil ne bi mogle razširiti, če bi se obdržal sedanji obseg gradnje novih ladij. Del popravljalnih del se izvaja na kopnem. Za to je potrebna zunanja operativna površina, ki pa se že uporablja za gradnjo novih ladij.
(57)
Nemčija tudi pojasnjuje, da se novo dvigalo ne uporablja le na novem pomolu, ampak tudi izboljšuje dvigovanje tovora na prvotnem pomolu, saj povečuje največjo možno nosilnost na prvotnem pomolu.
(58)
Nemčija poudarja, da Združenje podpira njeno stališče. Nemčija meni, da je stališče Združenja zelo pomembno, saj to zastopa politične in gospodarske interese nemškega pomorsko prometnega gospodarstva, nemških ladjedelnic in njihovih dobaviteljev. Poleg tega ima Združenje kot zastopnik različnih interesnih skupin najnovejše podatke o trgu. Če Združenje ugotovi, da načrtovana pomoč za ladjedelnico Rolandwerft ne škoduje nemški ladjedelniški industriji, bi morala Komisija to upoštevati. Nemčija tudi poudarja, da Komisija ni prejela nobenih negativnih stališč, ki bi bila proti pomoči.
(59)
Glede pripomb upravičenke same Nemčija poudarja, da ladjedelnica Rolandwerft pojasnjuje, da se z naložbenim projektom ne bo povečala zmogljivost. Nemčija poudarja, da to vprašanje za ugotavljanje združljivosti pomoči ni pomembno.
VI. OCENA
1. Državna pomoč v smislu člena 87(1) Pogodbe EU
(60)
V skladu s členom 87(1) Pogodbe ES je vsaka pomoč, ki jo dodeli država članica, ali kakršna koli vrsta pomoči iz državnih sredstev, ki izkrivlja ali bi lahko izkrivljala konkurenco z dajanjem prednosti posameznim podjetjem ali proizvodnji posameznega blaga, nezdružljiva s skupnim trgom, če prizadene trgovino med državami članicami. Glede na veljavno sodno prakso Sodišča in Sodišča prve stopnje Evropskih skupnosti je merilo vpliva na trgovino izpolnjeno, če se upravičeno podjetje ukvarja z gospodarsko dejavnostjo, ki vključuje trgovino med državami članicami.
(61)
Podporo dodeli dežela Spodnja Saška in se zato pripiše državi. Ladjedelnici Rolandwerft prinaša prednost, ki je ta na trgu ni bi dosegla. Ladjedelnica Rolandwerft gradi morske ladje. Ker se te prodajajo, ukrep lahko izkrivi konkurenco in prizadene trgovino med državami članicami. Zato podpora pomeni državno pomoč v smislu člena 87(1) Pogodbe EU in jo je treba temu ustrezno oceniti.
2. Odstopanja v skladu s členom 87(2) in (3) Pogodbe ES
(62)
Člen 87(2) in (3) Pogodbe ES predvideva odstopanja od splošne prepovedi pomoči iz člena 87(1).
(63)
Za ocenjevanje pomoči v ladjedelništvu je Komisija izdala Okvir za državno pomoč ladjedelništvu. Ta vsebuje posebne predpise za pomoč za ladjedelniško industrijo, če in kolikor posebnosti ladjedelniškega sektorja zahtevajo posebno obravnavo. V skladu s tem okvirom izraz „ladjedelništvo“ pomeni gradnjo morskih trgovskih plovil na lastni pogon v Skupnosti. „Popravilo ladij“ pomeni popravilo ali remont morskih trgovskih plovil na lastni pogon v Skupnosti. Poslovna dejavnost ladjedelnice Rolandwerft spada v okvir teh opredelitev, zato je treba zadevno pomoč oceniti v smislu Okvira. Ladjedelnica Rolandwerft ne izdeluje ribiških ladij za Skupnost. V skladu s Smernicami za pregled državnih pomoči za ribištvo in ribogojstvo (5) se pomoč ne dodeljuje ladjedelnicam za izdelovanje ribiških ladij Skupnosti.
(64)
Člen 26 okvira določa, da „se regionalna pomoč gradnji, popravilu ali predelavi ladij lahko šteje za združljivo s skupnim trgom samo, … [če je] odobrena za investicije v nadgradnjo ali posodobitev obstoječih ladjedelnic, ki niso v zvezi s finančnim prestrukturiranjem zadevnih ladjedelnic, z namenom izboljšati produktivnost obstoječih instalacij“.
(65)
Intenzivnost pomoči ne sme presegati 12,5 % oziroma zgornje meje, ki se uporablja za regionalne pomoči v skladu s členom 87(3)(c) Pogodbe ES, pri čemer se upošteva nižja vrednost. V tem primeru se uporablja zgornja meja, ki znaša 12,5 %. Poleg tega je treba pomoč omejiti na upravičene izdatke v skladu z opredelitvijo v veljavnih Smernicah o državni regionalni pomoči (6).
(66)
Ti naložbeni ukrepi služijo racionalizaciji proizvodnega procesa ladjedelnice Rolandwerft z dodatno opremo obratov in pokritjem operativne površine, ki je bila prej na prostem. Zato lahko ti ukrepi štejejo za naložbe v posodobitev ali sanacijo obstoječe ladjedelnice.
(67)
Del projekta zajema podaljšanje hale 1 ter podaljšanje hale 3 v severozahodni in jugovzhodni smeri. Komisija meni, da ta podaljšanja hal zadevajo obstoječe obrate. Projekt dejansko ne povzroči gradnje dodatne hale. Cilj podaljšanja je zgolj to, da se ladjedelniške dejavnosti, ki so se doslej izvajale na prostem, odslej odvijajo v hali.
(68)
Preostale naložbe v hali 3 v zvezi s podaljšanjem tirnice dvigala in razširitvijo vrat hale ter posodobitvijo podlog ladijske kobilice pomenijo naložbe v obstoječe obrate. Komisija tudi meni, da gre pri podaljšanju tirnice dvigala na pomolu 1 in naložbah v sodobne varilne avtomate za naložbe v obstoječe obrate. Takšno je bilo stališče Komisije že pri odločitvi za sprožitev formalnega postopka preiskave.
(69)
Komisija izhaja iz tega, da je cilj naložb izboljšanje produktivnosti obstoječih obratov. S podaljšanjem hal se bo povečala produktivnost, saj se bodo lahko dela odslej izvajala neodvisno od vremenskih razmer. Z razširitvijo vrat v hali 3 se bodo občutno znižale cene, saj sestavnih elementov za ladje ne bo treba več obračati, lahko pa se bodo izdelovali tudi globlji sestavni elementi. Enako velja za podaljšanje tirnice dvigala v hali 3 in pomola 1, s čimer bi se lahko izognili uporabi […] tovornjakov z dvigalom, in za nakup hidravlične podloge ladijske kobilice, s katero bi ročno naravnavanje posameznih sestavnih elementov s pomočjo tovornjakov z dvigalom odpadlo, ter za nakup varilnih aparatov, s katerimi bi se prihranili čas in stroški, povezani z ročnim varjenjem.
(70)
Medtem ko naložbeni projekti občutno vplivajo na produktivnost, je vpliv na zmogljivost majhen, ker ni novih obratov in ker je vsako povečanje zmogljivosti zgolj posledica povečanja produktivnosti obstoječih obratov. Upravičenka poudarja, da se s povečanjem produktivnosti ne bo povečala zmogljivost ladjedelnice kot celote, izmerjena v CGT, ker se bo povečanje produktivnosti obratov izražalo v povečanju proizvodnje znotraj ladjedelnice, saj se bodo vključila dela, ki so se doslej izvajala zunaj. Komisija zato meni, da ne gre za nesorazmerno povečanje zmogljivosti.
(71)
Komisija zato ugotavlja, da ukrepi od 1 do 6 preglednice v točki (22) lahko štejejo za naložbe v posodobitev ali sanacijo obstoječe ladjedelnice za povečanje produktivnosti obstoječih obratov. S tem povezani stroški v višini 8 360 000 EUR se zato štejejo za upravičene.
(72)
Ukrepa 7 in 8 iz preglednice v točki (22) zadevata gradnjo dodatnega pomola in nakup novega dvigala. Komisija meni, da te naložbe iz dveh razlogov štejejo za ukrep za sanacijo in posodobitev. Prvič, ladjedelnica Rolandwerft je že pred naložbenim projektom opremljala in popravljala po dve ladji hkrati, pri čemer je bila ena ladja zasidrana vzporedno z ladjo, zasidrano neposredno ob pomolu. Ta postopek je bil neučinkovit in drag. S pomočjo naložb bosta lahko v ladjedelnici Rolandwerft dve ladji zasidrani neposredno ob pomolu, njuno opremljanje pa se bo lahko izvajalo v boljših pogojih. Drugič, pri teh naložbah gre za zadnje iz vrste naložb, ki so se začele leta 1999 z namenom, da se ladjedelnica usmeri v izdelavo večjih ladij. Ladjedelnica je preusmerila svojo proizvodnjo, saj se je povpraševanje preusmerilo z bistveno manjših ladij feeder na takšne, kot jih ladjedelnica Rolandwerft izdeluje danes. Komisija meni, da se ta prilagoditev proizvodnje na povpraševanje na trgu lahko šteje za posodobitev.
(73)
Cilj naložb je tudi povečanje produktivnosti obstoječih obratov. Opremljanje ladje na prvotnem pomolu bo učinkovitejše, ker ladji ne bosta več zasidrani druga ob drugi in ker preko ladje, zasidrane ob pomolu, ne bo treba več opremljati ladje, zasidrane poleg nje. Čeprav se iz tega lahko sklepa, da pri novem pomolu ne gre zgolj za podaljšanje obrata, ki je obstajal že prej, Komisija meni, da se bo z gradnjo novega pomola za opremljanje ladij povečala tudi produktivnost na prvotnem pomolu.
(74)
Produktivnost na prvotnem pomolu se bo povečala tudi z uporabo drugega dvigala, nameščenega na podaljšanem pomolu. Nosilnost obeh dvigal skupaj znaša 85 ton, medtem ko je bila prej nosilnost 50 ton. Tako se lahko z dvigali, nameščenimi na pomolu, dvigujejo tudi tovori, za katere je bilo prej potrebno plavajoče dvigalo. Po naložbah bo plavajoče dvigalo potrebno le še za vgradnjo ladijskega motorja. Vsako drugo dvigovanje tovora se bo lahko izvajalo z obema dvigaloma na podaljšanem pomolu. Nadalje, prvotno dvigalo se pogosto uporablja za dela na manjši zunanji operativni površini, ki se nahaja neposredno za pomolom. Po naložbah se bo lahko drugo dvigalo uporabljalo, ko bo prvo potrebno za dela na tej zunanji operativni površini. Opremljevalnih del tako v teh fazah ne bo treba prekinjati.
(75)
Komisija zato ugotavlja, da je cilj naložb povečanje produktivnosti obstoječih ladjedelniških obratov.
(76)
Komisija tudi meni, da naložbe ne bodo povzročile nesorazmernega povečanja zmogljivosti.
(77)
Komisija uvodoma ugotavlja, da se v ladjedelnici Rolandwerft že več kot 15 let opremljata po dve ladji hkrati. Opremljanje ladij v drugi vrsti je bilo mišljeno kot prehodna rešitev do izvedbe naložb v pomol. Po navedbah Nemčije si dejstvo, da se je ta začasna rešitev tako dolgo obdržala, lahko razlagamo s posebnimi razmerami na trgu in posebnimi okoliščinami v ladjedelnici. Skupina Hegemann, ki je lastnica ladjedelnice, je sklenila, da bo razpoložljiva sredstva prednostno namenila ladjedelnici Peene-Werft. Po zaključku projekta prestrukturiranja ladjedelnice Peene-Werft leta 2005 in zaradi ponovne oživitve trga je skupina Hegemann lahko zaključila projekt posodobitve za ladjedelnico Rolandwerft. Zaradi dejstva, da je ladjedelnica v zadnjih 15 letih (s prekinitvami v obdobjih manjšega povpraševanja) redno opremljala po dve ladji hkrati, Komisija meni, da ni nobenega povoda za to, da je bila zmogljivost ladjedelnice Rolandwerft v obdobju pred naložbami omejena zgolj na opremljanje ene same ladje.
(78)
S tehničnega vidika bodo ozka grla na začetnih delovnih stopnjah, tj. v halah za izdelovanje ladij in na zunanjih operativnih površinah, ladjedelnico Rolandwerft ovirale pri izboljšanju njenih rezultatov glede izdelave novih ladij in popravil. Hale in zunanja operativna površina so že zdaj izkoriščene do zgornje meje, to pa preprečuje morebitno povečanje proizvodnje. Glede popravil, ki jih opravlja ladjedelnica, Nemčija pojasnjuje, da je treba približno 50 % del, ki jih zajema posamezna pogodba za popravilo, opraviti na kopnem, torej na zunanji operativni površini, vendar je zmogljivost le-teh že z izdelovanjem novih ladij izkoriščena do zgornje meje. Dodatna popravila se zato lahko izvajajo le namesto gradnje novih ladij in ne poleg nje. Enake utemeljitve veljajo tudi za predelavo ladij. Ker naložbe ne zadevajo ozkih grl, se zmogljivost za izdelovanje novih ladij ter za popravila in predelavo ne more povečati. Poleg tega je treba poudariti, da se ta ozka grla, ki se razlikujejo po obratih, ne bi mogla odpraviti brez večje porabe, saj bi bilo treba za to podvojiti celotni proizvodni proces.
(79)
Komisija je tudi raziskala, ali bi se z novim pomolom povečale tudi zmogljivosti ladjedelnice glede opremljanja ladijskih trupov, ki so narejeni zunaj. Vendar pa tudi tu hale za izdelovanje ladij predstavljajo ozko grlo. Medtem ko se nove ladje, ki jih izdela ladjedelnica Rolandwerft, predhodno opremijo v halah za izdelovanje ladij v ladjedelnici, so ladijski trupi, izdelani zunaj, načeloma v glavnem prazni in zahtevajo obsežna opremljevalna dela. Za opremljanje ladijskih trupov so na pomolu potrebne tehnične naprave, ki se običajno uporabljajo v halah za izdelovanje novih ladij. Ko je zmogljivost hal za izdelovanje novih ladij in s tem povezanih naprav izkoriščena do zgornje meje, se naprave ne morejo istočasno uporabljati za opremljanje ladijskih trupov. Zato ladjedelnica Rolandwerft ne more razširiti svojih dejavnosti na področju opremljanja ladijskih trupov, narejenih zunaj, in obenem obdržati proizvodnjo novih ladij in popravila na sedanji visoki ravni.
(80)
Nemčija je tudi pojasnila, da se opremljanje ladijskih trupov trenutno ne izvaja in da tudi ni načrtovano. V letih večjega povpraševanja so takšne dejavnosti zelo malo verjetne, saj so morebitni dobavitelji ladijskih trupov leta naprej zasedeni, zato si ladjedelnica Rolandwerft na trgu ne bi mogla priskrbeti predhodno narejenih ladijskih trupov visoke kakovosti, kakršna je potrebna. To trditev potrjuje dejanska poslovna dejavnost ladjedelnice Rolandwerft v zadnjih letih, v katerih ladjedelnica ni opremila nobenih predhodno narejenih ladijskih trupov, čeprav bi bilo to na vzporednem privezu teoretično možno. Nemčija je tudi pojasnila, da bi se v primeru upada trga, zaradi katerega bi imeli dobavitelji spet proste zmogljivosti in bi se zato ladijski trupi lahko dobili na trgu, lahko sklepalo, da bo tudi ladjedelnica Rolandwerft imela manj naročil. V tem primeru bi ladjedelnica Rolandwerft zaradi gospodarnosti za izdelavo ladijskih trupov raje izkoristila lastne zmogljivosti, kot da bi ladje opremljala s predhodno izdelanimi ladijskimi trupi. Tudi če bi ladjedelnica ladje opremljala s predhodno izdelanimi ladijskimi trupi, bi se opremljanje izvajalo namesto gradnje novih ladij in ne poleg nje.
(81)
Komisija ugotavlja, da, tudi če bi se z naložbami rahlo povečala zmogljivost na področju opremljanja ladij z ladijskimi trupi, narejenimi zunaj, bi bilo to povečanje iz že omenjenih tehničnih razlogov v vsakem primeru neznatno. Ker bi bilo doseženo povečanje produktivnosti, ki bi bilo dejansko posledica zmanjšanja stroškov, saj ne bi bilo več najema dvigala, občutno, se neznatno povečanje zmogljivosti zaradi občasnega opremljanja ladij z ladijskimi trupi ne bi štelo za nesorazmerno.
(82)
Komisija tudi ugotavlja, da je ladjedelnica Rolandwerft svojo izjavo, da si ne prizadeva za povečanje zmogljivosti, podkrepila s tem, da se je zavezala, da v obdobju petih let ne bo razširila uporabe novega pomola. Ta obveza, ki jo je predložila Nemčija, zagotavlja, da bo ladjedelnica svoje dejavnosti na novem pomolu na področju gradnje novih ladij, opremljanja ladij s predhodno izdelanimi ladijskimi trupi ter popravil in predelav omejila na […] letno, in sicer v obdobju petih let po zaključku naložb v novi pomol. Uporaba novega pomola samo med […] je v skladu z načrti dejavnosti ladjedelnice za naslednja leta, kakor so bili predloženi Komisiji. Poleg tega se je ladjedelnica Rolandwerft zavezala, da v tem obdobju ne bo izdelovala ladij v drugi vrsti. Komisija ugotavlja, da te obveze ne morejo veljati za dokaz, da se z naložbami ne bo povečala zmogljivost. Vendar pa jih upošteva za dodaten dokaz za to, da so tehnični, praktični in gospodarski razlogi, ki jih je navedla upravičenka, utemeljeni in da cilj naložb ni povečanje zmogljivosti, ampak povečanje produktivnosti.
(83)
Komisija zato meni, da gre pri naložbah v novi pomol in nakup novega dvigala za sanacijo ali posodobitev obstoječe ladjedelnice z namenom povečanja produktivnosti obstoječih objektov. Naložba ne bo povzročila nesorazmernega povečanja zmogljivosti. Komisija zato meni, da sta gradnja novega pomola in nakup novega dvigala v skladu z določbami za regionalno pomoč za naložbe iz Okvira. Naložbe v višini 4 640 000 EUR so zato upravičene.
VII. SKLEPNE UGOTOVITVE
(84)
Komisija ugotavlja, da je načrtovana regionalna pomoč za ladjedelnico Rolandwerft, in sicer 12 % od 13 000 000 EUR, tj. 1 560 000 EUR, v skladu s pogoji za regionalno pomoč za naložbe, določenimi v Okviru. Načrtovana pomoč zato izpolnjuje pogoje in je združljiva s skupnim trgom -
SPREJELA NASLEDNJO ODLOČBO:
Člen 1
Načrtovana državna pomoč Nemčije za ladjedelnico Rolandwerft v višini 12 % od 13 000 000 EUR, tj. 1 560 000 EUR, je v skladu s členom 87(3)(c) Pogodbe ES združljiva s skupnim trgom.
Člen 2
Ta odločba je naslovljena na Zvezno republiko Nemčijo.
Bruselj, 20. decembra 2006

Labels: 18
19
4
1